Moenie die Lions afskryf nie, sê De Bruin en HansenSteve Hansen Vergeet van Crusaders se prestasies en rekords. Twee rugbyafrigters wat hul storie deur en deur ken, glo die Lions kan Saterdag (09:35) in Christchurch die Superrugby-eindstryd wen. Die een is die Lions se afrigter, Swys de Bruin; die ander is Steve Hansen, die man wat die All Blacks-span kies en afrig. Hansen, wat dié week nog na die Crusaders se voorhoede as die “Rolls Royce” onder voorspelerpakke verwys het, het Woensdag in ŉ media-onderhoud gesê oorgerustheid kan die tuisspan kelder. “Natuurlik het die Lions ŉ kans om te wen, al sal die Crusaders as gunstelinge op die veld draf ná ŉ seisoen waar hulle uitstekende rugby gespeel het. “Die Crusaders se ondersteuners moet besef daar is geen waarborg dat hul span sal wen nie. Hulle sal moet opdraf en die oorwinning gaan verdien teen wat ek as ŉ baie goeie span beskou. “In ŉ wedstryd soos dié wonder jy wie die skrums gaan domineer en jy kan nie regtig voor die wedstryd voorspel watter span dit sal wees nie. Dieselfde geld vir die lynstane. “Dit gaan dus ŉ geval wees van watter span vir die wedstryd ‘opdaag’, watter span die beste besit aan sy agterlyn kan verskaf. Dit is twee baie goeie agterlyne wat agter twee uitstekende pakke voorspelers teen mekaar speel.” ♦ De Bruin gee toe dat die Crusaders die gunstelinge is om as kampioenspan gekroon te word. Maar hy meen ook dat enige span geklop kan word. “Dit hang af van wat op die wedstryddag op die veld gebeur.” Hy meen die karakter wat sy span gedurende die seisoen gewys het toe beserings, onder meer, hul veldtog bedreig het, het hulle deur die seisoen tot sukses gedra ‒ en dat dit hierdie karakter is wat die Lions kan laat verras. Dis vir die Lions ŉ eer om in Christchurch te wees, sê De Bruin, en hy sal nie die negatiewe kommentaar oor hul kanse en hoe goed die Crusaders is, ter motivering gebruik nie. “Ons fokus eerder op die teenstanders en op die taak wat voorlê,” het hy aan die media gesê.